La Bibia piemontèisa/Testament Neuv/Filemon


Filémon

Salutassion 

Pàul, përzoné për motiv ëd Gesù Crist, e ‘l frel Timòt, nòst car colaborator, a la seur Àpfia e a nòstri compagn d’arme Archìp, e a la cesa ch’as riuniss an toa ca. Che Nosgnor nòst Pare e ‘l Signor Gesù Crist av daga grassia e pas.

Ringrassiament e preghiera 

I rendo sèmper grassie a Nosgnor, mè Dé, cand ch’i faso mension ëd ti an mie preghiere, Filémon, përchè i sento tant parlé dl’amor e dla fede ch’it l’has për Gesù, ël Signor, e anvers a tut ël pòpol sant. I prego che  la generosità ‘d toa fede a peussa esse bin d’efet për fé sèmper mej conòsse tut ël bin ch’i podoma fé për Crist. Mè frel, i l’hai avù tanta gòj e consolassion cand ch’i l’hai savù che tò amor a l’ha soens arlegrà ij cheur dël pòpol ëd Nosgnor.

Suplica an favor d’Onésim 

A l’é për lòn ch’im sento lìber ëd ciamete ‘n favor. I podrìa bin comandetlo an nòm ëd Crist, përchè lolì a sarìa për ti la còsa pì giusta da fé. Contut, i preferisso domandetlo an nòm ëd l’amor, pròpi mi, Pàul, ansian coma ch’i son e ora. fin-a an përzon për càusa ‘d Gesù Crist.

It faso na suplica a favor d’Onésim. mè fieul, ch’i l’hai daje la vita ant la fede, bele s’i j’era an përzon. Onésim a l’é nen ëstate ùtil an passà, ma adess chiel a l’é motobin ùtil tant a ti che a mi. I torno a mandetlo, e con chiel  a l’é coma si vnìssa mè cheur medésim.

A sarìa piasume ‘d tnilo con mi durant ch’i son an caden-e për ch’i l’hai predicà la Bon-a Neuva: chiel a l’avrìa giutame an tò leu. Contut, i l’hai vorsù fé gnente sensa toa contenta: i vorerìa nen che ti’t fasèisse sto favor për fòrsa, ma volenté.

A paress ch’it l’abia perdù Onésim mach për un pò, parèj ch’it l’artroveras për sèmper, pì nen coma në s-ciav, ma motobin mej che në s-ciav, visadì coma ‘n frel bin amà. Chiel al l’é ‘n frel dzortut për mi, ma tant da pì chiel a l’ha da ess-lo për ti, sia da la mira uman-a che ant ël Signor.

Se donca ti ‘t ëm ten-e për tò compagn ant la fede, arseivlo coma s’it arseivèisse mi medésim. Che se chiel a l’ha fate ‘n chèich tòrt, o s’at deuv cheicòsa, it tlo pagherai mi: butlo an mè cont. Mi, Pàul, it ëscrivo sossì con mia man midema: it lo arpagrai mi, e i farai gnun-a mension ch’it ëm deuves toa ànima medésima! Éh, frel, fà che ant ël Signor mi i peuda arsèive da ti col benefissi-lì, Për amor ëd Crist, dà a mè cheur cost arlass!

I l’hai scrivute an essend sicur ëd toa ubidiensa, sicur che ti ‘t faras ancora mej ëd lòn ch’it ciamo. D’àutra banda, pront-me n’alogg përchè i spero che, për ël mojen ëd vòstre preghiere, a otniran che mi i sia artornave.

Conclusion 

At saluta Epafra, mè compagn ëd përzon an Gesù Crist, March, Aristarch, Dema e Luca, e ij mè colaborator. Che la grassia ‘d Gesù Crist, ël Signor, a sia con vòst ëspirit. Amen!

Nòte 

Bibia
Testament Neuv
Filemon